આ સમૃદ્ધિમાં ડાબી બાજુએથી પર્વતની એક હારમાળા ધીમે ધીમે સ્વપ્નમાં આવતી પરી જેમ નજીક સરી આવી. અત્યાર લગી પૂર્વમાં દૂર સરેલી પશ્ચિમઘાટની ગિરિમાળાની નજીક અમે આવી ગયાં. સપાટ જમીન પરથી સીધી જ ઊઠતી એ શિખરાવલિ નજીક અમે આવી ગયાં. સપાટ જમીન પરથી સીધી જ ઊઠતી એ શિખરાવલિ ઉદ્દીપ્ત થતી થતી આકાશમાં પોતાના ઘનશ્યામ વર્ણથી મનોહર ચિત્ર ઊભું કરતી હતી. એ ઘનશ્યામ ટેકરીઓને માથે સૂર્ય એના ભરપૂર સુવર્ણમય ઝળહળાટમાં આવીને બેઠો. પૃથ્વીએ પણ પોતાના અધિદેવતાને પ્રસન્ન હૃદયે ‘આવો મારા માથાના મુગટ !’ કહીને માથે ચડાવી લીધો. આબુ, નીલગિરિ અને હિમાલયમાં સૂર્યોદય અને સૂર્યાસ્ત જોવાને માટે ઘણાં જાણીતાં સ્થળ છે; પણ સૂર્યોદયનું આવું અણધાર્યું અતિ સુભગ દર્શન જવલ્લે જ થતું હશે.